runetrust/blame-folketinget-dk huggingface dataset:
Pelle Dragsted (EL), 2024-05-02:
Det vil jeg såmænd gerne kvittere for, men jeg vil så sige, at det godt nok har taget mange år, siden fru Lisbeth Bech-Nielsen første gang rejste det her forslag herinde, og jeg har bare undret mig, for jeg har selv været en del af de debatter gennem årene, over, at f.eks. Liberal Alliance ofte ikke ønskede at bakke op om det.
Kim Behnke (FP), 1998-10-29:
Jeg synes, det er lidt forstemmende at høre specielt hr. Frank Aaen gå herop igen og igen og også i dag med det budskab, at når vi laver lempelser for erhvervslivet, kommer det til at betyde, at pensionister og syge og arbejdsløse osv. kommer til at lide under det, for sådan hænger tingene jo ikke sammen.
Jan E. Jørgensen (V), 2020-05-19:
Og det er jo korrekt, at jo mere afgift der er på cigaretter, jo mindre har folk frihed til at bruge deres penge på det, de vil – i det konkrete eksempel cigaretter – men der er så bare et hensyn, der vejer tungere, nemlig folkesundheden og en forholdsvis liberal og fleksibel måde at få folk til at ryge mindre på.
Kirsten Brosbøl (S), 2008-12-10:
Det her er jo sådan set meget befriende, for det er jo en reel politisk diskussion, vi har: Hvad mener man virker i forhold til at skabe en beskæftigelseseffekt, i forhold til at give økonomien et kærligt puf fremad, som der vitterlig er behov for i den her situation?
Kristian Thulesen Dahl (DF), 2003-05-08:
Om jeg så havde 125 år, ville jeg ikke finde et eneste tal, der er rigtigt i Enhedslistens undersøgelse, for jeg bruger ikke 125 år på at kigge på det, ligesom jeg heller ikke har brugt de seneste 3 uger på at gøre det.
Flemming Damgaard Larsen (V), 2014-11-12:
Reglen om, at børn og unge ikke må belastes hårdt af arbejde, kan være udmærket, men her betyder det i praksis, at eksempelvis en 15-årig, der går i 9. klasse, i dag ikke må sidde ved kassen i et supermarked efter skole, men omvendt gerne må stå i en bagerbutik lørdag og søndag morgen, hvor der er rigtig travlt, og det er, fordi den ene butik er større end den anden.
Magnus Heunicke (S), 2015-04-08:
Man har jo undersøgt, bl.a. på lokal foranledning, om det kunne lade sig gøre at lave noget brugerbetaling af det, og der må man sige at resultaterne af de undersøgelser har været rimelig negative; det vil simpelt hen tage for mange år at få betalt det hjem, eller også vil det kræve for stort et indskud.
Lisbeth Bech-Nielsen (SF), 2021-09-09:
Det er næsten lige så lidt, som de filippinere, der boede i de containere nede i Sønderjylland, gik til, for der har 3F jo regnet ud, at de gik til 20 kr. i timen, når de arbejdede for – og jeg må sikkert ikke sige navnet, men I kender det alle sammen godt – det transportfirma, der har været i medierne.
Orla Østerby (KF), 2019-10-10:
Den anden del er, at vi med virkning fra april 2018 jo har lavet et valg med udgangspunkt i en valgforsamling, hvor man også har mulighed for at udløse et afstemningsvalg, og hvis man gør det, er det fremover Kirkeministeriet – Kirkeministeriets It – der står for den proces, og det synes jeg er ganske fornuftigt.
Ole Birk Olesen (LA), 2022-10-06:
Skal man tolke den afdæmpede reaktion fra fru Mai Villadsen sådan, at heller ikke fru Mai Villadsen tror på, at statsministeren reelt ønsker at gå i regering med de blå partier efter næste valg, og at også fru Mai Villadsen regner med, at statsministeren vender tilbage til fru Mai Villadsen og Enhedslisten og laver et parlamentarisk grundlag sammen med Enhedslisten?
Jakob Sølvhøj (EL), 2021-03-12:
Havde det stået til Enhedslisten, var eleverne på stx alene kommet op i forsvaret af den store skriftlige opgave, altså SRP'en, men vi synes faktisk, det er et acceptabelt kompromis, vi er nået frem til partierne imellem her i starten af februar måned.
Peter Kofod (DF), 2025-12-09:
Da jeg skulle forberede mig til den her debat, kom jeg til at kigge på den globus, vi har stående derhjemme, og jeg så på den lillebitte plet, der er på overfladen, og som der ikke engang er plads til at der står Danmark på, og jeg tænkte over, at den lillebittebitte, skønne, dejlige plet, som vi har arvet fra vores forfædre, tilsyneladende alligevel er så stor, at vi i dag skal diskutere forskellen på land og by og på de livsmuligheder, der er, i forhold til om man bor i provinsen eller man bor i en større by.
Martin Henriksen (DF), 2010-06-04:
Men der er noget, jeg godt kunne tænke mig at høre i forhold til det, som fru Mette Frederiksen sagde, og som også tit bliver nævnt fra Socialdemokraternes og fra venstrefløjens side om det her med frit valg, altså at det er der, man skal afbureaukratisere.
Anders Fogh Rasmussen (V), 2000-05-17:
Endelig til hr. Frank Aaen, som siger, at det, der er ansvarlig økonomisk politik, jo så bliver bestemt i en bankbestyrelse: Men hr. Frank Aaen ved formodentlig, at det allerede i dag er sådan, at f.eks. renten ikke bliver besluttet i Folketinget, men af Nationalbankens direktion med fru Bodil Nyboe Andersen i spidsen.
Kristian Thulesen Dahl (DF), 2006-06-01:
Så får vi jo kritik igen, men nu er kritikken ikke, at pengene ikke bliver brugt på den ene eller den anden måde til ældreområdet, nu er kritikken, at vi detailregulerer, at vi styrer for meget, at vi går hen og bestemmer, hvordan kommunerne skal bruge deres ressourcer.
Carsten Hansen (S), 2014-01-16:
Altså, der har faktisk fra 2008 til 2012 været en nettotilgang af statslige arbejdspladser på 3,4 pct., og tager vi Region Syddanmark, hvor fru Mai Mercado og jeg selv kommer fra, er der sket en stigning på 1,4 pct., uanset der har været nogle omstruktureringer og der er flyttet statslige arbejdspladser.
Ida Auken (S), 2012-04-20:
Jeg medgiver, at Advokatsamfundet har meget forstand på jura, men jeg ved ikke hvor meget forstand de har på klimatilpasning, og der må jeg bare sige, at det godt kan være, at det endnu ikke gået op for dem, at det her er en af de allerstørste opgaver, vi i de kommende år står over for.
Marianne Jelved (RV), 2001-04-25:
Det er fuldstændig naturligt for et land som Danmark at offentliggøre den slags ting - det er det ikke alle steder i verden - så det indgår. Der er også lagt stor vægt på at forebygge kriser, bl.a. ved at Valutafonden kan tilbyde en række nye faciliteter, som er skabt af de 182 medlemslande gennem de seneste år for at kunne gå ind og forhindre, at eventuelle kriser breder sig ud over dér, hvor de er opstået, men også for at forebygge den slags kriser, og man arbejder for at sikre, at de private långivere er med i løsningen af de her kriser og ikke bare vælter det hele over på fællesskabet i kraft af Valutafonden, der skal gå ind og redde.
Annette Vilhelmsen (SF), 2012-04-27:
Udfordringen er, at en stor gruppe af de elever, der forlader folkeskolen i dag, ikke er synderlig tilpas med det og ikke får det ud af det, de skal, når de går i folkeskolen, og når de har forladt folkeskolen, har de ikke de mest basale, grundlæggende færdigheder.
Frank Dahlgaard (KF), 1999-04-29:
Og jeg kan så spørge fru Elisabeth Arnold, om hun ikke tror, det er derfor, de mange kritikere blandt økonomerne på det her område er pensionerede professorer og andre ældre mennesker, som ikke kan rammes på karrieren, mens en ung mand eller en midaldrende mand som Jyske Banks direktør er meget modig, når han gør det.
Rasmus Stoklund (S), 2021-05-21:
Altså, benytter man sig af den fri bevægelighed som vandrende arbejdskraft, får ansættelse i en virksomhed i Danmark, bliver lønmodtager her og er her efter EU-regler, fordi man er EU-borger, så er det jo noget andet, end hvis man er kommet hertil fra eksempelvis en konflikt i Mellemøsten som flygtning, får et midlertidigt opholdsgrundlag som flygtning og så skal i gang med en eller anden form for aktivering eller noget andet.
Helge Sander (V), 2008-03-12:
Jeg tror, jeg kan sige det akkurat lige så klart, som fru Julie Rademacher også vil kunne udtrykke det, at i Danmark kan man ikke modtage taxametertilskud og brugerbetaling på samme tid, og det har vi også bekræftet over for hinanden i den verserende sag omkring Erasmus Mundus.
Keld Albrechtsen (EL), 2000-04-11:
»Idet Folketinget konstaterer, at regeringen ikke i forbindelse med udarbejdelsen af rapporten om Danmark og euroen har efterlevet Folketingets vedtagelse af 8. december 1998 om at belyse fordele og ulemper for Danmark i forhold til forskellige former for tilknytning til eurosamarbejdet, opfordrer Folketinget regeringen til at overlade til regeringspartierne selv at overtage udarbejdelse og betaling af de planlagte efterfølgende propagandapjecer.«
Jan E. Jørgensen (V), 2011-11-17:
Hvorfor vil Enhedslisten ikke gå ind og se på en sådan mulighed for, at man kan tilbyde et mere nådigt alternativ til fængsel, så stalkeren altså kun bliver overvåget i de tilfælde, hvor han kommer for tæt på den grænse, som man har sat i forbindelse med tilholdet?
Bodil Kornbek (KRF), 2002-05-23:
Fra børnene begynder som 6-årige, skal der simpelt hen ligge et fast skema, faste læseplaner, og det skal simpelt hen bare være med test og det hele fra dag 1, er det sådan, jeg skal forstå ordførerens indlæg på det her område? Når det er sagt, vil jeg så spørge: Hvor er barnet henne i det her?
Brian Mikkelsen (KF), 2011-05-05:
Der har vi jo sikret en mere robust finansiel sektor herhjemme med den lovgivning, som vi i bred enighed har fundet sammen om, og som stiller skærpede krav til den finansielle sektor og giver Finanstilsynet nogle flere beføjelser til at sikre, at vi forhåbentlig ikke kommer i en tilsvarende situation igen.
Magnus Heunicke (S), 2022-01-19:
Det er ikke kun tanker, jeg har gjort mig, for forfatteren og analytikeren Sigge Winther Nielsen har skrevet en bog om hastværk i reformer, og hans pointe er, at tingene skal gøres grundigt, og hans analyse er, at der faktisk er for mange reformer i det her Folketing, hvor han siger, at der er travlt ved fordøren, men ikke så meget ved bagdøren.
Karsten Nonbo (V), 2001-05-10:
Desværre tror jeg også, at det her kan medføre, at alle de, der begår disse ulovlige handlinger, som vi endelig får nedlagt forbud imod, i mellemtiden, når de kan mærke, at nu strammer rebet, flytter et andet sted hen, og så starter skiltecirkusset forfra.
Josephine Fock (ALT), 2016-10-06:
Men det, der bare undrer mig, er, at man i regeringen ikke tænker, hvad det er, der skal til, for at vi fortsætter med at være et foregangsland også på det miljømæssige område, altså, at vi tør tænke langsigtet, fordi det jo er nødvendigt, at vi investerer for hele tiden at kunne være det der skridt foran.
Thor Pedersen (V), 1997-10-23:
Så det, vi står foran, er ikke bare et spørgsmål om, hvorvidt vi har højkonjunktur i årene fremover de næste 10-15 år, men også hvordan vi finansierer de velfærdsydelser på de niveauer, vi kender i dag, med den voldsomme tilgang der bliver af ældre på samme tidspunkt, som antallet af unge falder.
Frank Jensen (S), 1999-12-08:
Justitsministeriet har i fredags udsendt en cirkulæreskrivelse til statsamterne om, hvordan de kan sikre sig, at de får oplysning om, hvorvidt en person er dømt til udvisning, og jeg kan tilføje, at jeg som bekendt i morgen vil fremsætte lovforslag om ændring af indfødsretslovens § 3. Lovforslaget går ud på, at unge mennesker, der er straffet, slet ikke skal kunne få dansk statsborgerskab ved erklæring
Tom Behnke (KF), 2009-04-21:
Men det var bare for os at se lidt besynderligt, at man tog fat lige præcis på den her erhvervsgruppe og sagde, at lige præcis dem ville man gøre noget ved, vel vidende at de faktisk står for den allerallermindste andel af de uheld, der sker; derfor var det bare et forkert sted at starte
Per Stig Møller (KF), 2004-04-13:
Vi er alle sammen klar over, hvor alvorlig situationen er, og jeg kan oplyse over for hr. Søren Søndergaard, at de mord i fredags, som han nævnte, i dag er blevet besvaret med, at fem russiske officerer og tre russiske politifolk er blevet dræbt i Tjetjenien, og det viser jo, at vi er inde i en ond spiral.
Lars Kramer Mikkelsen (S), 2002-01-15:
Jeg ser mig nødsaget til at sige, at i min valgkreds, Østre Storkreds i København, ligger eksempelvis Tingbjerg som et af de store sociale boligområder i København, og jeg har vanskeligt ved at forestille mig, at hvis folk i Tingbjerg fik lov til at eje deres boliger, ville de også passe bedre på dem.
Pernille Vermund (NB), 2021-11-10:
Statsministeren forsøger sig med at sige, at sletningen blev anbefalet og udført af sikkerhedsmæssige hensyn, men der er ikke én med forstand på sikkerhed, der bakker op om den påstand, og ingen af de øvrige ministre, der sidder i regeringens sikkerhedsudvalg, sletter deres sms'er.
Helge Adam Møller (KF), 2010-11-16:
Når man har fulgt debatten de sidste 40 minutter, og det har den taget indtil nu, så kunne man jo godt få indtrykket af, at det er et lovforslag, der deler Folketinget, og man kunne måske også få indtrykket af, at det er et kæmpestort økonomisk forslag, men ingen af tingene er jo tilfældet.
Karsten Lauritzen (V), 2018-11-20:
Der gør man sig selv en bjørnetjeneste, hvis man bevæger sig ind i gråzonen og går ind i at lave aggressiv skatteplanlægning, der måske er lovligt den dag, man gør det, men man bliver ramt af en – i øvrigt rimelig – offentlig debat efterfølgende om, om det, man har gjort, er moralsk forsvarligt.
Alex Vanopslagh (LA), 2020-01-21:
Så på den måde partout at sige nej til en bestemt teknologi er jeg skeptisk over for, men jeg har ikke fantasi til at forestille mig, at Liberal Alliance i den her valgperiode vil kæmpe for eller bakke op om, at man giver politiet adgang til at bruge ansigtsgenkendelsesteknologi.
Sonja Mikkelsen (S), 2000-03-02:
Og jeg vil også gerne understrege, at det er vigtigt, at definitionen som sådan er baseret på, at det er varer og tjenesteydelser, hvor den enkelte selv betaler mere end halvdelen, som vi har med at gøre, og det er også sådan lidt en kommentar til noget af det, som hr. Søren Kolstrup sagde.
Charlotte Sahl-Madsen (KF), 2011-02-09:
Så jeg er meget mere interesseret i at finde ud af, hvordan danskernes reelle forbrug er og dermed danskernes reelle kompetencer, og det er faktisk det, vi måler via Danmarks Statistik, bl.a. på, hvor mange der er på internettet, hvor hyppigt de er det, og hvor lang tid de er der.
Lene Hansen (S), 2005-04-26:
Et af formålene med lovforslaget er jo at skabe grundlag for etablering af en alternativ markedsplads for handel med unoterede værdipapirer, og vi er i Socialdemokratiet meget enige i, at det er vigtigt med et velfungerende marked for risikovillig kapital, for at Danmark kan skabe det førende vækst-, viden- og iværksættermiljø, der er så nødvendigt i globaliseringstiden.
Katarina Ammitzbøll (KF), 2021-03-24:
Men kunne ministeren forestille sig, at vi f.eks. afsatte en pulje til ekstra studerende, mentorer, vejledning – lige nu er det jo svært at komme ind og få vejledning og få at vide, hvor man er henne – altså få ansat nogle ekstra kræfter til alle dem, der har spørgsmål?
Martin Henriksen (DF), 2010-04-19:
Det omfatter også, at de frigjorte midler, der er finansieret af satspuljen, og som frigøres ved lovforslaget, ikke tilbageføres til satspuljen, men at regeringen her vil søge at få kommunernes opbakning til, at ca. 50 mio. kr. om året også rent faktisk bliver brugt på ældreområdet til eksempelvis forskellige former for forbedringer.
Stine Brix (EL), 2015-12-04:
Det giver ingen mening, hvad hr. René Christensen siger, og det kan bare ikke dække over det faktum, at alle gode intentioner til trods er det, vi stemmer om her, kun én ting, nemlig at man fjerner penge fra velfærd i kommunerne, når Dansk Folkeparti trykker på den grønne knap lige om et øjeblik.
Per Clausen (EL), 2011-06-24:
En klog mand har engang sagt noget om ikke at kaste med brosten, når man står inde i drivhus, og det er jo det, vi ser justitsministeren gøre i den her sag, for hvor i bemærkningerne til lovforslaget er der undersøgelser og dokumentation for, at det her skulle have nogen som helst effekt?
Lene Espersen (KF), 2007-02-27:
Netop derfor var noget af det første, regeringen tog initiativ til på dyrevelfærdsområdet efter sin tiltræden i 2001, således at bede Rigsadvokaten om at undersøge sanktionsniveauet i dyreværnssager, en undersøgelse, der resulterede i en ændring af dyreværnsloven i 2003, hvor bl.a. sanktionsniveauet i dyreværnssager generelt blev skærpet.
Ole Birk Olesen (LA), 2013-11-07:
Så vil jeg igen pointere, at hvis forskellen er så lille på borgerligheden og den regering, som hr. Frank Aaen støtter, så kan det undre, at det er dette ene år, der gør, at hr. Frank Aaens parti hele tiden holder hånden under regeringen, senest nu i dag, hvor hr. Frank Aaen har afgivet betænkning om, at hr. Frank Aaen ikke vil kræve af regeringen, at den betaler for meget opkrævet grundskyld tilbage til boligejerne.
Christian Rabjerg Madsen (S), 2022-05-04:
Og den gruppe, som hr. Sikandar Siddique talte om tidligere, vil jo for langt de flestes vedkommende, hvis de har permanent ophold, have mulighed for at opnå en sådan tilknytning til Danmark, at de kan få statsborgerskabet, og dermed også opnå den fulde demokratiske pakke, altså at de ud over at kunne stemme til kommunalvalgene har mulighed for at stemme til folketingsvalgene.
Holger K. Nielsen (SF), 2009-03-31:
Derfor glæder det mig da, at ministeren går ud i en ren tilståelsessag og erkender, at man sagde nej, da FN bad om styrker til Somalia, vel vidende - og det vil jeg godt have en bekræftelse på - at hvad angår terrorisme, er Somalia formentlig et lige så problematisk sted, som Afghanistan og Pakistan er i øjeblikket.
Rosa Lund (EL), 2024-04-25:
Er det, fordi man ikke i regeringen mener, at der er nogen relevante at høre om, hvad det er, man giver de kongelige, hvorfor man så ikke har sendt lovforslaget i høring, fordi man altså simpelt hen ikke synes, der var nogen her i landet, der var værd at spørge om kongehusets økonomi?
Samira Nawa (RV), 2021-10-12:
Så jeg vil bare have ordføreren til at bekræfte, at når man afviser det her lovforslag, afviser man også at sikre personer med handicap den her ekstra beskyttelse, og at når det gælder mennesker med handicap, der bliver diskrimineret, så er det også bare noget, der foregår oppe i deres hoveder.
René Gade (ALT), 2017-05-17:
Og så vil jeg sige: Ja, det kan man faktisk godt, men det sker yderst sjældent, og det sker kun, hvis man har et setup, hvor alle har været i organisationen i rigtig, rigtig mange år, og hvor ledelsen er fuldstændig på linje med medarbejderne om, hvor det er, de skal hen, og hvor der ikke efter måske 2 år kommer politiske meldinger om, at de skal i en anden retning.
Martin Lidegaard (RV), 2017-12-05:
Og hvad angår de kritikpunkter, der har været både fra den danske og den amerikanske rigsrevision, f.eks. i forhold til antallet af flytimer, føler vi os bekræftet i, at vi uden at blive opfattet som fuldstændig naive godt tør tro på, at der kan blive leveret det antal flytimer, der skal leveres, når vi når dertil.
Peder Hvelplund (EL), 2020-10-08:
Det handler jo både om at få tilført nogle flere midler og også sikre, at der ikke kommer til at foregå den der greenwashing af bistandsmidler, men at det, hvis de skal bruges som klimabistand, skal være noget, der både mindsker uligheden og samtidig er med til at forbedre klimaindsatsen.
Torben Rechendorff (KF), 1997-12-09:
Men jeg vil gerne selv bestemme, når jeg skal tælles med, og derfor vil jeg understrege - inden ministeren medregner mig i alt for meget - at jeg sagde, at forudsætningen for, at Det Konservative Folkeparti kunne tilslutte sig, var, at den generelle gennemgang af de øvrige støtteordninger var gennemført. Men jeg skal skynde mig at sige, at jeg er klar over, at det vel nok ikke kan nås på den tid, der formentlig er afsat til udvalgsarbejdet med denne sag.
Nicolai Wammen (S), 2022-05-11:
Det er en politik, hvor vi holder fast i et samfund, hvor vi passer på vores velfærd til gavn for vores børn og ældre, i stedet for at give 100 mia. kr. i skattelettelser, som så skal betales af velfærdssamfundet, og hvor vi tager vare på vores sikkerhed.
Jeppe Kofod (S), 2019-10-09:
Der kræves en indsats ved forhandlingsbordet, og det kræver, at man samarbejder, og det er afgørende for, at vi får løst de her problemer, der er så store og grænseoverskridende og komplekse, at de egentlig kun kan løses i et internationalt forpligtende samarbejde.
Lene Espersen (KF), 2002-11-20:
Sammenfattende er det regeringens opfattelse, at de gældende regler om partiers regnskabsaflæggelse er udtryk for en god og rimelig afvejning mellem på den ene side hensynet til åbenhed i politiske partiers økonomiske forhold og på den anden side bl.a. hensynet til at sikre, at enkelte private borgere har mulighed for anonymt at yde mindre økonomiske bidrag til et politisk parti.
Ole Birk Olesen (LA), 2020-05-05:
Så det er forkert at føre investeringspolitik i forhold til infrastrukturen ud fra en forventning om, at hvis man anlægger veje, så vil de ikke hjælpe med til en grøn omstilling, hvorimod hvis man anlægger banelegemer, så vil de hjælpe med til den grønne omstilling.
Hans Andersen (V), 2015-04-14:
Det statslige refusionssystem består i dag af et overordentlig kompliceret regelsæt, hvor bl.a. refusionsprocenten varierer efter ydelsestype, og det kan jo for selv de bedste kommuner tage fokus væk fra den reelle indsats, når det handler om at tilrettelægge beskæftigelsesindsatsen, så den virker bedst.
Rasmus Prehn (S), 2011-05-26:
Med hensyn til Aarhus og borgmester hr. Nicolai Wammen og de initiativer, han har taget med hensyn til informationsstrategi og ansættelse af medarbejdere osv., vil jeg sige det på den måde, at jeg tror, at man altid skal være meget påpasselig med at tro, at man får mere kommunikation ud af bare at ansætte nogle flere.
Lennart Damsbo-Andersen (S), 2021-05-20:
Derfor har jeg også sagt her i min ordførertale, at jeg faktisk er rigtig tilfreds med og ser frem til, at FH får sat gang i den her, og nu skal jeg huske, hvad det hedder, Lønstrukturkomité, fordi der så kommer et grundlag, det er muligt at arbejde ud fra.
Morten Helveg Petersen (RV), 2000-04-06:
Derudover tror jeg, det vil give nogle demokratiske gevinster og nogle nærhedsgevinster, og så vil det forhåbentlig også kunne frigøre ressourcer i den offentlige administration på længere sigt. Jeg finder det også utrolig positivt, at der er tale om en fællesskabsramme, der er teknologineutral, så markedet selv i konkurrencens navn kan udvikle forskellige former for produkter, som vi så kan vælge imellem som forbrugere.
Gitte Lillelund Bech (V), 2002-04-12:
Vi synes faktisk, at den læseplan, der er for faget i øjeblikket, og som indeholder kundskab i og kendskab til de kristne værdier og de bibelske fortællinger, men faktisk også på de ældste klassetrin indeholder undervisning i andre religioner, er en udmærket læseplan.
Svend Aage Fauerholdt (DF), 2001-04-24:
En tydeliggørelse af alle produkters indhold kan være besværligt; det må også drages ind i debatten med respekt for virksomhedernes oplysningspligt. Importvarer kan vi selvfølgelig ikke fra dansk side have stor indsigt i, da fremstillingen og produktionen af forskellige varer er en fabrikshemmelighed.
Søren Søndergaard (EL), 1999-05-21:
»Folketinget pålægger regeringen at pålægge politiet, PET og anklagemyndigheden at passe sit arbejde, herunder at afsløre danske statsborgere, som på ulovlig vis virker eller har virket for et fremmed lands efterretningstjeneste, det være sig Stasi, Mossad, CIA eller efterretningstjenesten for det tidligere sydafrikanske apartheidregime.«
Per Clausen (EL), 2007-05-08:
Men benchmarking og den slags er jo meget moderne og populært, så kunne man forestille sig, at videnskabsministeren ville tage initiativ til, at vi sammenlignede, hvordan vi styrer universiteterne i Danmark, med, hvordan man gør i udlandet, for at lære af de bedste erfaringer i udlandet, når det handler om at give universiteterne frihed?
Jørgen Arbo-Bæhr (EL), 2005-11-24:
Hvis jeg nu bare siger, at indholdet i forslaget er præcis det, som fru Lone Dybkjær har sagt fra talerstolen, bare pindet ud i, hvad det er for nogle områder, vi mener der skal være dækket af værtslandsprincippet, så tror jeg, at vi kan opnå en bredere enighed i det her Folketing, end vi måske havde forventet ved debattens start.